b'\n_START_ARTICLE_\nGozdna \xc5\xbeeleznica pri Predmeji\n_START_PARAGRAPH_\nGozdna \xc5\xbeeleznica pri Predmeji je bila prometna pot za prevoz lesa iz Trnovskega gozda do parne \xc5\xbeage 8 km zahodno od Predmeje._NEWLINE_Prva svetovna vojna in bli\xc5\xbeina So\xc5\xa1ke fronte sta zahtevali velike koli\xc4\x8dine rezanega lesa. Zato so na gozdni planoti Smre\xc4\x8dje, okoli 8\xc2\xa0km zahodno od Premeje zgradili parno \xc5\xbeago. Za dovoz lesa do \xc5\xbeage so v Trnovskem gozdu postavili okoli 2\xc2\xa0km dolgo gozdno \xc5\xbeeleznico._NEWLINE_Sama proga je bila izdelana iz prej napravljenih tirnih elementov in tovornih vagon\xc4\x8dkov po standardih avstro-ogrske vojske, ki so jih tedaj izdelovali v velikih koli\xc4\x8dinah. Tirna \xc5\xa1irina je bila 60\xc2\xa0cm. Tirna polja pa dol\xc5\xbeine 5 m. Lahke tirnice so bile pritrjene na jeklene pragove, kretnice pa so bile tako imenovane\xc2\xa0\xc2\xbbkretnice ciganskega tipa\xc2\xab\xc2\xa0(s premi\xc4\x8dnim tirom brez jezi\xc4\x8dka)._NEWLINE_Vagon\xc4\x8dki za prevoz lesa so bili standardni vagon\xc4\x8dki za takratne ozkotirne proge z lesenim okvirjem in enostransko delujo\xc4\x8do zavoro na vreteno. Zaradi varovanja pred iztirjenjem so imela kolesa dvojne sledilne vence. Vagon\xc4\x8dke so med seboj spenjali z verigami. Za vleko pa so uporabljali konje.'